Catarroja llança cursos de formació en valencià per a la plantilla municipal
18 febr. 2022

L'Ajuntament de Catarroja, a través de la regidoria de Promoció del Valencià ha llançat un nou programa formatiu, en aquest cas per a empleats municipals, amb la finalitat que milloren les seues competències lingüístiques. En concret han sigut 50 els qui s'han interessat per la formació que es repartirà en diferents grups i horaris atenent el seu nivell i nombre de persones interessades en cada grup.

”Atendre en valencià en a la ciutadania és un dret que les administracions públiques han de fer complir correctament per salvaguardar els seus drets lingüístics. A més, el nostre objectiu ha estat sempre que l’ús del valencià a l’administració siga habitual també a nivell intern en els expedients i redacció de documents, i això passa per conéixer correctament la nostra llengua. Per això, és necessari que com Ajuntament impartim aquesta formació, que a més serveix al nostre personal per poder presentar-se a les proves de la JQCV i sentir-se segurs en l’ús habitual del valencià”, explica Dolors Gimeno, regidora de Promoció del Valencià.

Els cursos, que han començat aquesta setmana s'allargaran, fins al mes de maig els del nivell C1, i els del C2 fins al mes de novembre, coincidint amb les dates en que, previsiblement, la JQCV realitza les proves d'aquests nivells. Així doncs s'han llançat dos cursos per cada nivell amb dues hores de formació setmanals que segur serviran per a ampliar i millorar els coneixements de valencià de la plantilla municipal i millorar el servei a la ciutadania.